30. schôdza NR SR - 1.deň - B. popoludni
Dátum: 2025-02-04
Poslanec: Dostál, Ondrej (SaS)
Druh vystúpenia: Vystúpenie v rozprave

66. Vážený pán minister, vážené kolegyne, vážení kolegovia, rokujeme o návrhu vlády na skrátené legislatívne konanie k vládnemu návrhu tzv. zberného zákona, ktorý novelizuje 75 zákonov v súvislosti s návrhom Stavebného zákona, o ktorom tiež bude Národná rada rokovať na tejto schôdzi a ktorý prešiel riadnym legislatívnym procesom, štandardným medzirezortným pripomienkovým konaním, zapracovaním mnohých pripomienok, ktoré boli vznesené, a teda v parlamente teda nedošlo k skráteniu legislatívneho konania. Je naozaj fakt, že sme v neštandardnej situácii, keďže máme tu starý Stavebný zákon, máme tu nový Stavebný zákon, ktorý je už nejakú dobu platný, ale nie je účinný a mal by nadobudnúť účinnosť 1. apríla a dovtedy je potrebné teda buď schváliť ten nový, alebo nejako ešte odložiť účinnosť a teda tým by sa vytvoril priestor pre schválenie aj tejto legislatívy, o ktorej máme rokovať v skrátenom legislatívnom konaní normálnym legislatívnym procesom. Hovorili sme o tom aj na ústavnoprávnom výbore, kde bol prítomný aj pán minister a ja teda uznávam, že tá situácia je komplikovaná, že teda tých zmien zákonov, ktoré je potrebné schváliť v súvislosti so zmenou stavebnej legislatívy, je veľké množstvo. V takom trošku lepšie fungujúcom štáte by pravdepodobne tieto dva návrhy zákonov išli paralelne. Aj návrh nového Stavebného zákona, aj tie vyvolané zmeny iných zákonov. Nie sme v ideálnom svete, takže tá legislatíva súvisiaca sa pripravila až dodatočne aj s ohľadom na vývoj legislatívneho procesu. To sme si v zásade vyjasnili aj na výbore. Ale sme v situácii, keď všetky tie zmeny majú byť platné a účinné od 1. apríla a my sme dnes na začiatku februára. Dnes je 4. februára, čiže keby sa dnes schválil ten návrh zákona do skráteného konania a zajtra povedzme v prvom čítaní, nič by nebránilo tomu, aby sa o ňom v druhom a treťom čítaní rokovalo o tých 30 dní, ktoré pre štandardný legislatívny proces predpokladá zákon o rokovacom poriadku Národnej rady. Čiže ja rozumiem tomu, že treba sa ponáhľať, nie sme, nie sme v situácii, keď nie je potrebné, potrebné sa pomáhať, ponáhľať, ale v zásade aj bez skráteného legislatívneho konania, úplne bez skráteného legislatívneho konania bolo možné tento návrh prerokovať a schváliť tak, aby nadobudol účinnosť 1. apríla zároveň s novým Stavebným zákonom. Ale to by, samozrejme, predpokladalo, že povedzme by sa mala zísť nejaká mimoriadna schôdza v marci, keď už teda nebude, nebude normálna schôdza vo februári, lebo koalícia nemá dostatok poslancov, aby si trúfla na riadnu schôdzu, tak tu máme mimoriadnu schôdzu. A nie je schopná urobiť to, aby poslanci sa museli trepať do práce ešte raz povedzme o mesiac a rokovali by v štandardnom procese, aj keby, aj keby ten začiatok bol, bol skrátený o návrh zákona, ktorým sa novelizuje 75 iných zákonov. Čiže dobre, pripusťme, že je dôvod na to, aby skrátené legislatívne konanie bolo, čo sa týka zaradenia toho návrhu zákona, aby sa nečakalo 15 dní, ako to predpokladá zákon o rokovacom poriadku, ale keď bude zákon zaradený a bude prerokovaný v skrátenom legislatívnom konaní v prvom čítaní, aké sú tie dôvody, prečo druhé a tretie čítanie nemôže byť až po tých štandardných tridsiatich dňoch. Podľa mňa žiadne.